Απόφαση της Επιτροπής

της 21ης Μαρτίου 2003

για τη δημοσίευση των στοιχείων του προτύπου EN 1495:1997 "Ανυψωτικές πλατφόρμες - πλατφόρμες εργασίας αναρριχόμενες σε ιστό" σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2003) 831]

(Κείμενο που παρουσιάζει ενδιαφέρον για τον ΕΟΧ)

(2003/224/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση της νομοθεσίας των κρατών μελών σχετικά με τις μηχανές(1), όπως τροποποιήθηκε από την οδηγία 98/79/ΕΚ(2), και ιδίως το άρθρο 6 παράγραφος 1,

τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών(3), όπως τροποποιήθηκε από την οδηγία 98/48/ΕΚ(4),

Εκτιμώντας τα ακόλουθα:

(1) Το άρθρο 2 της οδηγίας 98/37/ΕΚ ορίζει ότι οι μηχανές μπορούν να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια και την υγεία των προσώπων και, ενδεχομένως, των κατοικίδιων ζώων ή των αγαθών, όταν είναι εγκατεστημένες και συντηρούνται κατάλληλα και χρησιμοποιούνται σύμφωνα με τον προορισμό τους.

(2) Όταν ένα εθνικό πρότυπο, που αποτελεί μεταγραφή εναρμονισμένου προτύπου, του οποίου τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις ασφαλείας, η μηχανή που έχει κατασκευαστεί σύμφωνα με το εν λόγω πρότυπο θεωρείται ότι πληροί τις σχετικές βασικές απαιτήσεις.

(3) Τα κράτη μέλη είναι υποχρεωμένα να δημοσιεύουν τα στοιχεία των εθνικών προτύπων που αποτελούν μεταγραφή εναρμονισμένων προτύπων τα οποία έχουν δημοσιευθεί στην Επίσημη Εφημερίδα της Ευρωπαϊκής Ένωσης.

(4) Κατ' εφαρμογή του άρθρου 6 παράγραφος 1 της οδηγίας 98/37/ΕΚ, οι Κάτω Χώρες έχουν κοινοποιήσει επίσημη ένσταση για το γεγονός ότι το πρότυπο EN 1495:1997 που εξέδωσε η Ευρωπαϊκή Επιτροπή Τυποποίησης (CEN) στις 21 Απριλίου 1997 και του οποίου τα στοιχεία δημοσιεύθηκαν στην Επίσημη Εφημερίδα των Ευρωπαϊκών Κοινοτήτων(5) στις 13 Μαρτίου 1998, δεν ικανοποιεί πλήρως τις βασικές απαιτήσεις υγείας και ασφάλειας.

(5) Η Επιτροπή αναγνωρίζει ότι η χρήση των εν λόγω μηχανών μπορεί να αποδειχθεί επικίνδυνη, αφού το πρότυπο EN 1495:1997 δεν ανταποκρίνεται πλήρως στις βασικές απαιτήσεις υγείας και ασφάλειας σχετικά με το σχεδιασμό και την κατασκευή των μηχανών και των εξαρτημάτων ασφάλειας που ορίζονται στο παράρτημα Ι της οδηγίας 98/37/ΕΚ, ιδίως στις απαιτήσεις 1.5.15 "Κίνδυνος πτώσης", 1.7.4 "Οδηγίες χρήσης" και 6.3 "Κίνδυνοι πτώσης των ατόμων εκτός του θαλαμίσκου". Συγκεκριμένα, όσον αφορά το σημείο 5.3.2.4 και το σημείο 7.1.2.12, τελευταίο εδάφιο, τον πίνακα 8 και το σχήμα 9 του προτύπου EN 1495:1997, η Επιτροπή θεωρεί ότι τα μέτρα που έχουν ληφθεί για το σχεδιασμό και την κατασκευή της πλατφόρμας δεν εγγυώνται υψηλό επίπεδο ασφαλείας σε όλες τις προβλέψιμες εφαρμογές.

(6) Προς το συμφέρον της ασφάλειας και της βεβαιότητας δικαίου, η δημοσίευση των στοιχείων του εν λόγω προτύπου πρέπει να συνοδεύεται από κατάλληλη προειδοποίηση και τα κράτη μέλη πρέπει να προσθέσουν ταυτόσημη προειδοποίηση στα εθνικά τους πρότυπα τα οποία αποτελούν μεταγραφή του προτύπου EN 1495:1997.

(7) Ως εκ τούτου, κρίνεται σκόπιμο να δημοσιευθούν τα στοιχεία του προτύπου EN 1495:1997,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα στοιχεία του προτύπου EN 1495:1997 αντικαθίστανται από το κείμενο που περιλαμβάνεται στο παράρτημα.

Άρθρο 2

Όταν τα κράτη μέλη, κατ' εφαρμογή του άρθρου 5 παράγραφος 2 της οδηγίας 98/37/ΕΚ, δημοσιεύουν τα στοιχεία του εθνικού προτύπου που αποτελεί μεταγραφή του εναρμονισμένου προτύπου EN 1495:1997, η εν λόγω δημοσίευση συνοδεύεται από προειδοποίηση ταυτόσημη με εκείνη που προβλέπεται για τα στοιχεία του προτύπου EN 1495:1997, όπως ορίζεται στο παράρτημα.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 21 Μαρτίου 2003.

Για την Επιτροπή

Erkki Liikanen

Μέλος της Επιτροπής

(1) ΕΕ L 207 της 23.7.1998, σ. 1.

(2) ΕΕ L 331 της 7.12.1998, σ. 1.

(3) ΕΕ L 204 της 21.7.1998, σ. 37.

(4) ΕΕ L 217 της 5.8.1998, σ. 18.

(5) ΕΕ C 78 της 13.3.1998, σ. 2.

ΠΑΡΑΡΤΗΜΑ

Δημοσίευση τίτλων και στοιχείων των ευρωπαϊκών εναρμονισμένων προτύπων βάσει της οδηγίας 98/37/ΕΚ του Ευρωπαϊκού Κοινοβουλίου και του Συμβουλίου

>ΘΕΣΗ ΠΙΝΑΚΑ>

Προειδοποίηση:

Η παρούσα δημοσίευση δεν αφορά το σημείο 5.3.2.4 και το σημείο 7.1.2.12 τελευταίο εδάφιο, τον πίνακα 8 και το σχήμα 9 του προτύπου EN 1495:1997, μέρη για τα οποία δεν παρέχει τεκμήριο συμμόρφωσης προς τις διατάξεις της οδηγίας 98/37/ΕΚ.

ΠΡΟΕΙΔΟΠΟΙΗΣΗ:

Οιαδήποτε πληροφορία σχετικά με τη διαθεσιμότητα προτύπων διατίθεται είτε από τους ευρωπαϊκούς οργανισμούς τυποποίησης είτε από τους εθνικούς οργανισμούς τυποποίησης των οποίων ο κατάλογος επισυνάπτεται στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου(1).

Η δημοσίευση των στοιχείων στην Επίσημη Εφημερίδα της Ευρωπαϊκής Ένωσης δεν συνεπάγεται ότι τα εν λόγω πρότυπα είναι διαθέσιμα σε όλες τις κοινοτικές γλώσσες.

Η Επιτροπή εξασφαλίζει την ενημέρωση του εν λόγω κατάλογου.

Άλλα εναρμονισμένα πρότυπα σχετικά με τις μηχανές έχουν δημοσιευθεί σε προηγούμενες εκδόσεις της Επίσημης Εφημερίδας των Ευρωπαïκών Κοινοτήτων. Ένας πλήρης και ενημερωμένος κατάλογος βρίσκεται στην ιστοσελίδα Europa στο Διαδίκτυο στην ακόλουθη διεύθυνση:

http://europa.eu.int/comm/ enterprise/newapproach/ standardization/harmstds/reflist/ machines.html.

(1) ΕΕ L 204 της 21.7.1998, σ. 37.